**Notă informativă**

**la proiectul hotărârii pentru aprobarea proiectului de lege**

**cu privire la modificarea unor acte normative**

**(număr unic 805/MF/2020)**

|  |
| --- |
| **1. Denumirea autorului şi, după caz, a participanților la elaborarea proiectului** |
| Prezentul proiect de lege este elaborat de către Ministerul Finanțelor. |
| **2. Condițiile ce au impus elaborarea proiectului de act normativ şi finalităţile urmărite** |
| Proiectul de lege a fost elaborat în contextul situației epidemiologice care impune implementarea unor măsuri suplimentare în vederea prevenirii răspândirii infecției cu SARS-CoV-2 în rândul angajaților, precum și pentru asigurarea continuării activității, îndeosebi în cazul atestării uni caz pozitiv în cadrul entității, atunci cînd majoritatea angajatorilor decid testarea extinsă a angajaților.  Actualmente, în conformitate cu prevederile legislației fiscale, plățile efectuate de către agenții economici în vederea testării salariaților cu teste COVID-19 constituie facilități impozabile acordate de angajator aferent cărora urmează a fi calculate și achitate impozitul pe venit, contribuțiile de asigurări sociale de stat obligatorii și primele de asigurare obligatorie de asistență medicală.  Totodată, angajatorii au dreptul spre deducere în scopuri fiscale cheltuielile suportate pentru orice plăţi efectuate în folosul angajatului, în raport cu care au fost calculate contribuţiile de asigurări sociale de stat obligatorii şi au fost reţinute primele de asigurare obligatorie de asistenţă medicală şi impozitul pe venit din salariu, datorate de angajator şi angajat.  Astfel, ținând cont de impactul economic și social generat de pandemia COVID-19, precum și întru încurajarea testării angajaților și evitarea blocării activității entităților, se impune necesitatea adoptării prezentului proiect de lege în vederea susținerii angajatorilor și salariaților în contextul situației epidemiologice actuale.  Concomitent, în contextul modificărilor operate prin Legea nr.60/2020 privind instituirea unor măsuri de susţinere a activităţii de întreprinzător şi modificarea unor acte normative, la Legea nr.1593/2002 cu privire la mărimea, modul şi termenele de achitare a primelor de asigurare obligatorie de asistenţă medicală, prin care a fost schimbat mecanismul impunerii sociale între angajator și angajat, începând cu 01.01.2021, primele de asigurare obligatorie de asistență medicală (9%) devin obligație fiscală exclusiv a angajatului.  Așadar, ținând cont de faptul că contribuțiile de asigurări sociale de stat obligatorii aferente salariilor și altor recompense se determină la data calculării iar primele de asigurare obligatorie de asistență medicală – la data îndreptării spre plată, se impune necesitatea adoptării unor norme derogatorii, astfel încât din plățile salariale și alte recompense aferente perioadelor de până la 31 decembrie 2020, achitate începând cu data de 01 ianuarie 2021 în folosul angajaților, altor persoane fizice, pentru efectuarea de lucrări, prestarea de servicii, se calculează și se achită atât primele de asigurare obligatorie de asistență medicală datorate de angajați cât și primele de asigurare obligatorie de asistență medicală datorate de angajatori, potrivit legislației în vigoare la data de 31 decembrie 2020. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul de lege nu are drept scop armonizarea legislaţiei naţionale cu legislaţia Uniunii Europene. |
| **4. Principalele prevederi ale proiectului şi evidenţierea elementelor noi** |
| Proiectul prevede stabilirea unui regim fiscal special pentru plățile efectuate de către angajator pentru testarea salariaților în vederea identificării virusului SARS-CoV-2.  Astfel se propune ca plățile efectuate pentru testarea salariaților în vederea depistării virusului SARS-CoV-2 să constituie surse de venituri neimpozabile.  Totodată, se propune ca cheltuielilor suportate de angajator pentru testarea angajaților în vederea depistării virusului SARS-CoV-2, să fie recunoscute spre deducere în scopuri fiscale, cu condiția confirmării documentare a acestora.  Concomitent, proiectul prevede că din plățile salariale și alte recompense aferente perioadelor de până la 31 decembrie 2020, achitate începând cu data de 01 ianuarie 2021 în folosul angajaților, altor persoane fizice, pentru efectuarea de lucrări, prestarea de servicii, se calculează și se achită atât primele de asigurare obligatorie de asistență medicală datorate de angajați cât și primele de asigurare obligatorie de asistență medicală datorate de angajatori, potrivit legislației în vigoare la data de 31 decembrie 2020. |
| **5. Fundamentarea economico-financiară** |
| Proiectul nu va necesita cheltuieli financiare și alocarea mijloacelor financiare de la bugetul public național. |
| **6. Modul de încorporare a actului în cadrul normativ în vigoare** |
| Prezentul proiect nu implică modificarea cadrului normativ. |
| **7. Avizarea şi consultarea publică a proiectului** |
| În scopul respectării prevederilor Legii nr.239/2008 privind transparența în procesul decizional, Ministerul Finanțelor va asigura plasarea anunțului privind inițierea procesului de elaborare a proiectului și organizarea consultărilor publice pe pagina sa oficială, la compartimentul Transparența decizională/Consultări publice și va asigura avizarea acestuia de către instituțiile interesate. În conformitate cu prevederile Regulamentului Guvernului, aprobat prin Hotărîrea Guvernului nr.610/2018, prezentul proiect urmează a fi avizat de Ministerul Sănătății, Muncii și Protecției Sociale, Ministerul Economiei și Infrastructurii, supus expertizei juridice de către Ministerul Justiției și expertizei anticorupție de către Centrul Național Anticorupție. |
| **8. Constatările expertizei anticorupţie** |
| Informaţia privind rezultatele expertizei anticorupţie va fi inclusă în sinteza obiecţiilor şi propunerilor/recomandărilor la proiectul de lege. |
| **9. Constatările expertizei juridice** |
| Informaţia privind rezultatele expertizei juridice va fi inclusă în sinteza obiecţiilor şi propunerilor/recomandărilor la proiectul de lege. |

|  |  |  |
| --- | --- | --- |
| **Viceprim-ministru,**  **Ministru al Finanțelor** |  | **Serghei PUȘCUȚA** |